Diari Oficial de la Generalitat Valenciana


Sumari del DOGV 6937, del 07-01-2013 (2013/100)

DECRET 5/2013, de 4 de gener, del Consell, pel qual s'aprova el Reglament d'Organització i Funcionament de CulturArts Generalitat
---------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/01/04/5**

### Versions

 15/03/2019 - Actualitat  05/10/2016 - 14/03/2019  09/09/2014 - 04/10/2016  Text inicial: 08/01/2013 - 08/09/2014 

### Dades del document

Número de DOGV
:   6937

Data del DOGV
:   07-01-2013

Secció del DOGV
:   I. DISPOSICIONS GENERALS

Número del document
:   2013/100


Data del document
:   04-01-2013

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * Conselleria d'Hisenda i Administració Pública
    * Culturarts Generalitat
    * Institut Valencià de la Música
    * Instituto Valencià de L'Audiovisual i de la Cinematografia Ricardo Muñoz Suay
    * Institut Valencià de Conservació i Restauració de Béns Culturals
    * museu
    * belles arts
    * política cultural
    * legislació
    * patrimoni cultural
    * protecció del patrimoni
    * espectacles
    * reglament intern
    * música

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 15.03.2019 –**

 

**Decret 5/2013, de 4 de gener, del Consell, pel qual s'aprova el Reglament d'Organització i Funcionament de CulturArts Generalitat.**

[**(DOGV núm. 6937 de 07.01.2013)**](http://www.dogv.gva.es/datos/2013/01/07/pdf/2013_100.pdf) **Ref. 000103/2013**

PREÀMBUL

 

L'article 49.1.4 de l'Estatut d'Autonomia de la Comunitat Valenciana establix que la Generalitat té la competència exclusiva en matèria de la cultura.

Dins del sector públic empresarial i fundacional de la Generalitat, s'han integrat históricament una sèrie d'entitats, societats i fundacions que tenen en comú el desenrotllament de les competències relatives a les arts escèniques, plàstiques i audiovisuals, així com la conservació del patrimoni cultural.

D'esta manera, com a conseqüència de la implementació de la competència en matèria de cultura es va promulgar la Llei 9/1986, de 30 de desembre, de la Generalitat, per mitjà de la qual es va crear l'Institut Valencià d'Arts Escèniques, Cinematografía i Música, el qual tenia com a objecte la promoció i l'exercici d'activitats en l'àmbit de les arts escèniques, la música i la cinematografia.

Ara bé, la difusió i la gestió de determinats espais culturals de titularitat de la Generalitat va motivar la transformació de l'Institut en distints ens públics, cada un dels quals destinat a l'atenció específica de cada una de les arts.

Així doncs, com a escissió del referit Institut, es va crear per mitjà de la Llei 6/1993 Teatres de la Generalitat; per mitjà de la Llei 2/1998, de 12 de maig, l'Institut Valencià de la Música, i per mitjà de la Llei 5/1998, de 18 de juny, l'Institut Valencià de l'Audiovisual i la Cinematografia Ricardo Muñoz Suay. Per la seua banda, en l'àmbit de la conservació i restauració del patrimoni cultural valencià, es va crear l'Institut Valencià de Conservació i Restauració de Béns Culturals per la Llei 5/1999, de 9 d'abril.

Per la seua banda, i derivat de la necessitat d'estendre el desenrotllament i coneixement de les arts en l'àmbit territorial de Castelló i la seua província, amb l'objectiu de dotar-la d'infraestructura cultural i gestionar-la degudament, es va constituir la societat mercantil Projecte Cultural de Castelló SA per mitjà del Decret 203/1997, d'1 de juliol.

Amb la finalitat de la lliure creació i representació de les arts líriques i el seu perfeccionament, es va constituir la Fundació de la Comunitat Valenciana Palau de les Arts Reina Sofía.

Finalment, a fi de recuperar per mitjà de la conservació en diferents àrees geogràfiques de la Comunitat Valenciana determinats béns d'interés cultural, que són periódicament exhibits en exposicions que difonen el patrimoni recuperat i incentiven, amb valor de permanència, el turisme cultural de la zona, va ser creada la Fundació de la Comunitat Valenciana La Llum de les Imatges.

Davant d'esta situació, el Decret Llei 1/2011, de 30 de setembre, del Consell, de Mesures Urgents del Sector Públic Empresarial i Fundacional va establir les bases necessàries per a aconseguir un sector públic empresarial i fundacional de la Generalitat sanejat, auster, eficaç, eficient i orientat al compliment dels objectius del Consell, en els seus distints àmbits d'actuació, i a les necessitats de la societat valenciana.

Al maig de 2012, el Consell va aprovar el pla económic financer de reequilibri 2012-2014 i el va remetre al Consell de Política Fiscal i Financera. En el dit pla es va anunciar una nova configuració del sector públic empresarial i fundacional, el qual quedarà configurat en sis àrees.

El Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat culmina i aprova el pla estratègic del dit sector, dedicant el capítol I del títol II a les mesures a adoptar en l'àmbit de la cultura, art i oci. A este àmbit s'adscriu l'entitat de dret públic CulturArts Generalitat, resultant de la transformació de l'entitat de dret públic Teatres de la Generalitat i com a conseqüència de l'ampliació de fins de la nova entitat respecte a Teatres de la Generalitat, l'assumpció de les entitats de dret públic Institut Valencià de la Música, Institut Valencià de l'Audiovisual i la Cinematografia Ricardo Muñoz Suay i l'Institut Valencià de Conservació i Restauració de Béns Culturals, així com l'assumpció de part de les funcions de les dos fundacions abans citades.

Així mateix, es va acordar la incorporació de la totalitat de les accions de titularitat de la Generalitat, representatives del 100 per cent del capital social de la societat Projecte Cultural de Castelló SA, a favor de CulturArts Generalitat. Després d'aixó, s'haurà de procedir a l'extinció de la mercantil sense liquidació, per mitjà de la cessió global del seu actiu i passiu, que després d'efectuar-se donarà lloc a la posada en marxa de la unitat territorial de CulturArts Generalitat a Castelló.

Per tot aixó, i de conformitat amb el que preveu la disposició final quinta del Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat, resulta necessari i procedent l'aprovació del present desplegament reglamentari, aprovat per decret del Consell, en què s'establisca el funcionament de l'entitat de dret públic, adaptant-lo a les funcions, el règim, l'organització i el funcionament que s'hi han fixat pel Decret Llei 7/2012.

En virtut d'aixó, a proposta conjunta de les persones titulars de la Conselleria d'Educació, Cultura i Esport i de la Conselleria d'Hisenda i Administració Pública, i amb la deliberació prèvia del Consell, en la reunió del dia 4 de gener de 2013,

 

 

DECRETE

 

**Article únic. Aprovació del Reglament d'Organització i Funcionament de CulturArts Generalitat**

S'aprova el Reglament d'Organització i Funcionament de l'entitat de dret públic CulturArts Generalitat, el text del qual figura com a annex del present decret.

 

 

DISPOSICIÓ ADDICIONAL

 

**Única. Clàusula de no increment del gasto públic**

La implementació i el desplegament posterior d'este decret no podrà suposar un increment de gasto en el pressupost consolidat de la Generalitat. A este efecte i pel que fa al gastos de personal, les adaptacions que puguen realitzar-se, en el marc de la implantació de l'estructura organitzativa de l'entitat, no podran suposar increment de cost en termes homogenis.

 

 

DISPOSICIÓ DEROGATÒRIA

 

**Única. Derogació normativa**

Queden derogades totes les disposicions que, del mateix rang o d'un rang inferior, s'oposen al que establix el present decret, en especial:

a) Decret 36/1994, de 21 de febrer, del Consell de la Generalitat, pel qual s'aprova el Reglament Orgànic i Funcional de l'ens públic Teatres de la Generalitat Valenciana.

b) Decret 130/2000, de 5 de setembre, del Consell de la Generalitat, pel qual s'aprova el Reglament de Funcionament i Organització de l'Institut Valencià de la Música.

c) Decret 50/2001, de 13 de març, del Consell, pel qual s'aprova el Reglament de Funcionament de l'Institut Valencià de Cinematografia Ricardo Muñoz Suay.

d) Decret 148/2005, de 21 d'octubre, del Consell de la Generalitat, pel qual s'aprova el Reglament d'Organització i Funcionament de l'Institut Valencià de Conservació i Restauració de Béns Culturals.

 

 

DISPOSICIONS FINALS

 

**Primera. Habilitació**

Es faculta les persones titulars de les conselleries competents en matèria de Cultura, Sector Públic Empresarial, Patrimoni i Hisenda per a adoptar les mesures necessàries i dictar totes les disposicions que exigisca l'aplicació i execució d'este decret, en l'àmbit de les seues competències respectives.

 

**Segona. Entrada en vigor**

El present decret entrarà en vigor l'endemà de la publicació en el Diari Oficial de la Comunitat Valenciana.

 

 

Valencia, 4 de gener de 2013

 

El president de la Generalitat,

ALBERTO FABRA PART

 

La consellera d'Educació, Cultura i Esport

Mª JOSÉ CATALÁ VERDET

 

El conseller d'Hisenda i Administració Pública,

JUAN CARLOS MORAGUES FERRER

 

 

 

ANNEX.  
 Reglament d'Organització i Funcionament de CulturArts Generalitat

 

 

CAPÍTOL I. Naturalesa i funcions

 

**Article 1. Naturalesa i règim jurídic**

1. CulturArts Generalitat és una entitat de dret públic de la Generalitat de les previstes en l'article 5.2 del text refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, del Govern Valencià.

2. CulturArts Generalitat té personalitat jurídica própia i plena capacitat d'obrar per al compliment dels seus fins, i està adscrit a la conselleria amb competències en matèria de cultura.

3. CulturArts Generalitat es regix pel que establix l'article 50 de la Llei 6/1993, de 31 de desembre, de Pressupostos de la Generalitat per a l'exercici 1994; en el Decret llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat; en el present reglament de funcionament, i en la resta de normativa específica en matèria de sector públic empresarial, en especial, pel Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.

4. L'entitat ajustarà la seua activitat a l'ordenament jurídic privat, amb les excepcions establides en la llei. En tot cas, subjectarà la seua activitat a les normes de dret públic en aquelles actuacions que suposen l'exercici de potestats administratives.

 

**Article 2. Finalitat i funcions** ****[1]****

1. L'entitat de dret públic CulturArts Generalitat té com a finalitat el desplegament i l'execució de la política cultural de la Generalitat pel que fa al coneixement, tutela, foment, recuperació, conservació, restauració, estudi, investigació, promoció i difusió de les arts escèniques, musicals, i plàstiques en totes les seues varietats i els museus en particular, del patrimoni sonor, audiovisual i de la cinematografia, així com de la documentació específica que hagen generat estes arts al llarg dels segles, i, en general, de tots els béns culturals integrants del patrimoni cultural, donant rellevància al valencià, amb especial dedicació a la recuperació conservació, restauració, catalogació i difusió del patrimoni artístic en estes matèries.

2. Les funcions própies de CulturArts Generalitat per al compliment dels seus fins, sense perjuí i amb subjecció, en tot cas, a les funcions atribuïdes a la conselleria amb competències en matèria de cultura, són les següents:

a) La programació, gestió, producció i exhibició d'activitats de naturalesa cultural que es desenrotllaran en les instal·lacions própies de CulturArts Generalitat, així com en aquells espais que, encara que no són de la seua titularitat, es troben sota acords o convenis de cessió.

b) Desenrotllar i fomentar les unitats artístiques estables de titularitat de la Generalitat i totes les que se li encomanen.

c) Protegir, conservar i promoure l'enriquiment dels béns que integren el patrimoni cultural tutelat per CulturArts Generalitat, i la defensa, promoció, localització, adquisició i investigació del patrimoni cultural en general, sempre que hi haja una justificació en la intervenció o a través de la cooperació al desenrotllament, amb especial atenció al valencià, com a element bàsic de la nostra cultura i economia, sense perjuí de les competències i potestats administratives que exercix la conselleria amb competències en matèria de cultura.

d) La gestió dels museus de titularitat de la Generalitat que li encomane la conselleria amb competències en matèria de cultura, així com la realització d'activitats museístiques, en coordinació amb els centres adequats en cada cas, relatives a aquelles manifestacions artístiques destacades en la nostra identitat cultural peró escassament presents en el panorama museístic de la Comunitat Valenciana.

e) La difusió del coneixement de totes estes arts, fomentant l'assistència dels ciutadans a la seua programació i activitats, i potenciant el seu estudi per mitjà de biblioteques i centres de documentació especialitzats.

f) Proposar a la conselleria amb competències en matèria de cultura i gestionar, si és el cas, la creació, la investigació, l'estudi i la formació com a mitjans principals de perfeccionament professional de CulturArts Generalitat, així com la difusió i/o publicació dels resultats obtinguts. En particular, la formació de tècnics i personal especialitzat en adquisició, recuperació, conservació, restauració, documentació, exhibició, foment, promoció i difusió dels béns integrants del patrimoni cultural, especialment del valencià, i l'acreditació de la seua capacitació.

g) Vetlar pel descobriment, formació i promoció de jóvens talents en les activitats objecte de les seues competències. Impulsar i donar suport als nous formats, tendències i continguts culturals per al seu desenrotllament a la Comunitat Valenciana.

h) L'execució material i supervisió de qualsevol tipus d'operacions de conservació i de restauració i, en general, d'intervencions sobre béns culturals que se li encomanen. La realització de diagnosi d'estats de conservació i dotació, així com d'informes sobre el seu interés cultural i de projectes de conservació i restauració d'estos; tot aixó sense perjuí de les competències atribuïdes a la conselleria amb competències en matèria de cultura.

i) La gestió dels arxius, col·leccions i fons documentals corresponents a les funcions que tinga atribuïdes. L'arxiu sistematitzat de la documentació sobre protecció, conservació, restauració i investigació dels béns culturals tractats, així com tots aquells que la Direcció General de CulturArts Generalitat considere oportú proposar dins de la matèria. La localització i adquisició (per mitjà de compra, depósit o altres fórmules adequades) de fons del patrimoni cultural, amb especial interès en la protecció de la cultura valenciana.

j) Prestar assessorament a les administracions públiques pel que fa als fins encomanats, especialment els referents a conservació i restauració de béns culturals i en tot el que corresponga a les seues competències, així com a aquelles entitats públiques o privades que ho sol·liciten, comptant sempre amb l'autorització de la Direcció General de CulturArts Generalitat i en funció de la disponibilitat de mitjans personals i materials.

k) Establir relacions de cooperació i col·laboració amb altres institucions, d'àmbit públic o privat, tant nacionals com internacionals, per al desenrotllament de qualsevol activitat cultural, professional o tècnica la finalitat de la qual siga la protecció, recuperació, difusió, conservació, restauració i investigació del patrimoni cultural. Coordinar-se amb organismes autonómics, nacionals i internacionals per a la integració i reconeixement de polítiques comunes, amb especial rellevància de l'àmbit europeu.

l) El foment i impuls de la creació artística en les arts escèniques, el circ, la música, l'audiovisual i les arts contemporànies. La convocatória i gestió de subvencions, ajudes i incentius de les diferents matèries culturals integrades en CulturArts Generalitat.

m) La tramitació, gestió i emissió d'aquells certificats i qualificacions de caràcter cultural en què tinga competència.

n) Fomentar l'ocupabilitat i l'ocupació en els sectors culturals, sense perjuí dels órgans que tinguen atribuïda esta competència.

o) Promocionar la difusió de les arts escèniques, el circ, la música, l'audiovisual i les arts contemporànies.

p) Fomentar l'ús del valencià en la difusió de manifestacions artístiques.

q) Formalitzar acords o convenis de cooperació i col·laboració amb les universitats de la Comunitat Valenciana, i qualsevol altra persona jurídica, pública o privada, per a l'adequat desenrotllament de les seues funcions.

r) Impulsar la conservació, restauració i investigació i posada en valor del patrimoni cultural en general, sempre que hi haja una justificació en la intervenció o a través de la cooperació al desenrotllament, amb especial atenció al valencià.

s) Dissenyar, impulsar, promoure i cooperar en la planificació, programació, seguiment i avaluació de les accions que se realitzen en relació amb les societats musicals de la Comunitat Valenciana i les seues agrupacions, per a la qual cosa podrà elaborar, desenrotllar i implantar activitats, programes, estudis i proposta de solucions a les necessitats d'estes entitats en els seus diferents àmbits d'actuació. La gestió de les subvencions i ajudes per a les societats musicals, excloent-ne les escoles de música i escoles d'educands.

t) Realitzar totes les actuacions que siguen necessàries i adequades a la consecució dels fins i objectius propis de l'entitat, així com les previstes en la normativa vigent i les que se li puguen atribuir o assignar.

3. Dins de les funcions generals de CulturArts Generalitat, la Unitat de Conservació, Restauració i Investigació tindrà com a funcions específiques:

a) En l'àmbit de la investigació, esta unitat està inclosa en la Xarxa del Ministeri d'Educació, Cultura i Esport d'Instituts d'Espanya i en la d'Instituts Iberoamericans, i els seus membres doctors podran presentar-se a projectes I+D, I+D+i, i a projectes europeus com a centre d'investigació reconegut, així com a totes les oportunitats d'investigació que presenten els diferents ministeris espanyols i/o europeus o internacionals, i podran subscriure tots els documents que calguen per a aixó amb la delegació prèvia de la Direcció General de CulturArts Generalitat.

b) La gestió dels projectes d'investigació i cooperació subvencionats per entitats nacionals i supranacionals. A este efecte, la Unitat de Conservació, Restauració i Investigació podrà actuar per delegació del representant legal de CulturArts Generalitat en la tramitació dels projectes.

c) La custódia i depósit de béns mobles i del patrimoni integrants del patrimoni cultural amb fins conservatius, científics o divulgatius, d'acord amb les normes de depósit establides per la direcció general competent en la matèria.

d) L'estudi, la investigació i la difusió de les teories, mètodes i tècniques que s'aplique a la conservació i restauració de béns culturals, així com la unificació de criteris tècnics aplicables als béns culturals.

e) Com a part rellevant del Patrimoni Cultural Valencià, els Béns d'Interés Cultural i especialment aquells declarats Patrimoni Mundial, en les diverses categories de mobles, immobles o immaterials (art rupestre, Misteri d'Elx, Tribunal dels Aigües, la Llotja, etc.), seran objecte d'especial atenció per CulturArts Generalitat en matèria de conservació i investigació, d'acord amb les lleis de patrimoni cultural autonómiques i estatals, i amb els tractats internacionals sancionats pel Govern espanyol.

f) La realització de treballs in situ, a causa de la seua especificitat, tendents a la recuperació conservació i investigació del patrimoni arqueológic i paleontológic, derivada del caràcter dispers dels jaciments, i de la naturalesa de les pintures murals, dins dels límits que establix la Llei 4/1998, d'11 de juny, de la Generalitat, del Patrimoni Cultural Valencià, i les normes de la direcció general competent en la matèria.

 

 

CAPÍTOL II. Organització

 

**Article 3. Òrgans**

Els órgans de CulturArts Generalitat són:

1. La Presidència.

2. El Consell de Direcció.

3. La Direcció General.

4. El Consell Assessor.

 

**Article 4. De la Presidència** ****[2]****

Exercirà, amb caràcter nat, la Presidència de l'entitat i, al seu torn, del Consell de Direcció, la persona titular de la conselleria que tinga les competències en matèria de cultura.

2. Corresponen a la Presidència les atribucions següents:

a) Exercir la representació de l'entitat.

b) Exercir l'alta direcció i govern de l'entitat.

c) Conferir i revocar poders generals i especials a persones determinades, tant físiques com jurídiques, públiques o privades, per als assumptes en què siga necessari el seu atorgament.

d) Coordinar les línies generals de funcionament de l'entitat.

e) Convocar, fixar l'orde del dia, presidir i moderar les sessions del Consell de Direcció, i del Consell Assessor.

f) Autoritzar amb la seua firma, juntament amb la persona que exercisca la Secretaria, les actes aprovades de les sessions del Consell de Direcció i la certificació dels acords o punts continguts en les actes.

g) Demanar, si ho considera oportú, el parer del Consell de Direcció sobre qualsevol aspecte relacionat amb l'entitat i el seu funcionament.

h) La resolució de les reclamacions prèvies a la via judicial civil o laboral.

i) Resoldre aquelles reclamacions que puguen plantejar-se en matèria de responsabilitat patrimonial.

j) Convocar i resoldre la concessió d'incentius, ajudes i subvencions i aprovar les bases corresponents.

k) En general, i de la manera més àmplia possible, exercir totes aquelles atribucions que possibiliten el millor desenrotllament dels fins de l'entitat.

3. En tot cas, correspon a la persona titular de la Presidència l'exercici de les potestats administratives que l'entitat tinga atribuïdes, sense perjuí que corresponguen a la persona titular de la Secretaria del Consell de Direcció i de la Direcció General de l'entitat.

4. En els supósits de vacant, absència, malaltia o impediment legítim, suplirà a la persona titular de la Presidència la persona que tinga atribuïda la Vicepresidència del Consell de Direcció i, a falta d'aixó, el o la vocal de més edat.

5. La Presidència podrà delegar, amb caràcter permanent o temporal, determinades atribucions en la vicepresidència del Consell de Direcció de CulturArts Generalitat.

 

**Article 5. Del Consell de Direcció. Composició**

1. El Consell de Direcció és l'órgan col·legiat de govern i control de l'entitat.

2. El Consell de Direcció estarà integrat per:

a) El/la president/a, que recaurà en la persona titular de la conselleria que tinga les competències en matèria de cultura.

b) El/la vicepresident/a, que serà la persona titular de la secretaria autonómica amb competències en matèria de cultura.

c) Els vocals següents:

1) La persona titular de la subsecretaria de la conselleria competent en matèria de cultura.

2) La persona titular de la direcció general competent en matèria de cultura.

3) Un/a representant de la conselleria que tinga les competències en matèria de sector públic empresarial, designat/ada pel seu titular i amb rang mínim de director/a general.

4) Un/a representant de la conselleria que tinga les competències en matèria d'hisenda, designat/ada pel seu titular i amb rang mínim de director/a general.

d) El/la secretari/ària, que serà la persona titular de la Direcció General de l'entitat i s'abstindrà del seu dret de vot en aquells temes en què es valore la seua gestió.

3. A les reunions del Consell de Direcció assistirà, en tasques d'assessorament jurídic, amb veu peró sense vot, un/a representant de l'Advocacia de la Generalitat i, si és el cas, un/a representant amb veu i sense vot que designe la Corporació Pública Empresarial Valenciana. Així mateix, el/la president/a del Consell de Direcció podrà invitar l'auditor intern de l'entitat i qualsevol persona que tinga relació amb els assumptes a tractar en les reunions del consell a participar-hi, amb veu i sense vot.

 

**Article 6. Competències del Consell de Direcció**

Al Consell de Direcció li correspon exercir totes aquelles facultats i poders que, en general, siguen necessaris per al compliment dels seus fins. En particular, se li atribuïxen les competències següents:

a) Definir les directrius generals i les línies d'actuació de l'entitat.

b) Aprovar, a proposta de la Direcció General, el pla anual d'activitats de l'entitat, així com les modificacions d'este.

c) Aprovar, a proposta de la Direcció General, i elevar a la seua conselleria d'adscripció l'avantprojecte de pressupost.

d) Aprovar els estats d'execució del pressupost, la memória i els comptes anuals de l'entitat.

e) Aprovar, a proposta de la Direcció General, l'organització funcional i les directrius bàsiques en matèria de recursos humans de l'entitat, incloent-hi l'aprovació de les relacions de llocs de treball i el règim de retribució del personal propi de l'entitat, dins de les limitacions legals i pressupostàries, en particular de les previstes en els articles 18 a 20 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional i sense perjuí de les competències atribuïdes a altres órgans de la Generalitat.

f) Determinar anualment, a proposta de la Direcció General, les necessitats de recursos humans, amb assignació pressupostària, que han de proveir-se per mitjà de la incorporació de personal de nou ingrés, per a incloure-les en la corresponent oferta d'ocupació pública.

g) L'aprovació de les convocatóries de proves d'admissió per a la selecció del personal propi al servici de l'entitat i les de provisió dels llocs de treball d'esta.

h) L'aprovació, la regulació i el desenrotllament de l'organigrama i de l'organització interna de l'entitat a partir del present reglament.

i) L'aprovació de les propostes de col·laboració publicoprivada que hauran de ser posades en coneixement de la secretaria autonómica amb competència en matèria de sector públic empresarial.

j) Prendre raó de tots els contractes laborals subscrits des de la celebració de l'últim Consell de Direcció, així com autoritzar, amb caràcter previ, els contractes laborals d'alta direcció que, si és el cas, es formalitzen per l'entitat, a excepció del que preveu l'apartat 1 de l'article 8 del present decret per a la contractació de la persona titular de la direcció general, la designació i cessament de la qual correspon al mateix Consell de Direcció. ****[3]****

 

**Article 7. Règim jurídic del Consell de Direcció** ****[4]****

1. El Consell de Direcció es reunirà, en sessió ordinària, com a mínim, cada tres mesos. La convocatória la realitzarà la presidència, per mitjà de qualsevol mitjà del qual quede constància de la seua recepció, fent constar l'orde del dia i, almenys, amb dos dies d'antelació, excepte en casos d'urgència apreciada per la Presidència.

2. La convocatória urgent haurà de ser notificada amb, almenys, 24 hores d'antelació, i serà necessari que esta urgència siga ratificada a l'inici de la sessió per la majoria dels membres. El Consell es reunirà de manera extraordinària quan la Presidència ho considere justificat o quan ho demanen, almenys, un terç dels seus membres.

3. El Consell de Direcció quedarà vàlidament constituït quan més de la mitat dels membres en exercici es troben presents o degudament representats en la reunió. Els membres podran atorgar la seua representació per a les reunions del Consell de Direcció en un altre membre qualsevol del Consell de Direcció. La representació es farà constar per mitjà d'un escrit dirigit a la Presidència i subscrit per la persona representada i el seu representant.

4. Els acords del Consell de Direcció s'adoptaran per majoria simple dels membres presents o representats en la reunió. La persona titular de la Presidència tindrà vot de qualitat per a dirimir els empats. Els acords del Consell de Direcció s'inclouran en un llibre d'actes i seran firmats per les persones que exercisquen la Presidència i la Secretaria del Consell de Direcció. Les certificacions d'estes actes seran expedides per la persona titular de la secretaria amb el vistiplau de la Presidència del Consell de Direcció. No obstant aixó, els acords relatius a l'article 6.e hauran d'acompanyar-se dels informes previs i preceptius previstos en les lleis anuals de pressupostos.

5. El Consell de Direcció podrà adoptar acords en sessions realitzades per mitjà de dispositius telemàtics bidireccionals, sempre que cap dels membres del Consell de Direcció s'opose a este procediment, disposen de mitjans necessaris per a aixó i es reconeguen recíprocament, la qual cosa haurà d'expressar-se en l'acta del Consell de Direcció i en la certificació dels acords que s'expedisquen. En este cas, la sessió del Consell de Direcció es considerarà única.

6. L'adopció d'acords per correu electrónic o correspondència, o per qualsevol altre mitjà que garantisca l'autenticitat del vot i sense sessió, serà admesa només quan cap membre del Consell de Direcció s'opose a este procediment. La tramesa del vot per escrit i l'acceptació podran ser trameses per mitjà de correu electrónic.

7. En tot el que no regula expressament el present reglament serà d'aplicació supletória alló que s'ha disposat en matèria d'órgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

 

**Article 8. De la Direcció General** ****[5]****

1. CulturArts comptarà amb una direcció general, la persona titular de la qual serà contractada per acord del Consell de Direcció, a proposta de la Presidència. La seua selecció atendrà a principis de mèrit i capacitat i a criteris d'idoneïtat, i es durà a terme mitjançant procediments que garantisquen la publicitat i concurrència. La persona titular de la Direcció General de CulturArts tindrà la condició de màxim responsable de caràcter directiu, de conformitat amb el Decret 95/2016, de 29 de juliol, del Consell, de regulació, limitació i transparència del règim de personal que ocupa llocs de caràcter directiu del sector públic instrumental de la Generalitat.

2. A la Direcció General li correspon l'exercici de les atribucions següents:

a) La direcció i gestió ordinària de les activitats de l'entitat.

b) L'execució dels acords del Consell de Direcció.

c) L'elaboració de la proposta del Pla Anual d'Activitats de l'entitat, l'avantprojecte de pressupost per a cada exercici i les modificacions d'aquest, així com els estats d'execució del pressupost, memória i comptes anuals, a fi d'elevar-los al Consell de Direcció per a la seua aprovació.

d) La proposta al Consell de Direcció dels criteris que han de regir el desenvolupament dels processos selectius derivats de l'oferta d'ocupació pública de personal laboral propi de l'ens, de conformitat amb el que preveu la Llei 10/2010, de 9 de juliol, de la Generalitat, d'ordenació i gestió de la funció pública valenciana i resta de normativa que siga d'aplicació.

e) L'execució dels processos selectius derivats de l'oferta d'ocupació pública, així com la contractació i acomiadament del personal laboral propi de l'entitat, tot aixó sense perjuí del que estableix l'apartat j de l'article 6.

f) La direcció del personal de l'entitat, així com l'elaboració de la relació de llocs de treball del personal, per a la seua aprovació pel Consell de Direcció.

g) La gestió económica i financera i el control tècnic i administratiu dels serveis, així com l'administració dels eventuals cobraments que tinga pendent l'entitat.

h) L'exercici de les facultats com a órgan de contractació de l'entitat que es regisquen pel Text Refós de la Llei de Contractes del Sector Públic, sense perjuí de les preceptives autoritzacions i el deure de subministrament d'informació, previstos en la normativa vigent.

i) Qualsevol altres atribucions que li siguen conferides o delegades per la Presidència o el Consell de Direcció.

3. La Direcció General podrà delegar, amb caràcter permanent o temporal, determinades atribucions, de la qual cosa informarà el Consell de Direcció.

 

**Article 9. Del Consell Assessor**

1. Depenent del Consell de Direcció, existirà un Consell Assessor com a órgan col·legiat de caràcter consultiu, encarregat de prestar assessorament en relació amb el conjunt d'accions i polítiques que correspon dur a terme a CulturArts per al compliment dels seus fins.

2. A fi d'atendre l'especialitat dels distints sectors de la cultura que estan representats en l'entitat, el Consell Assessor estarà format per dos seccions:

a) Secció d'arts escèniques i música. Esta secció estarà integrada pel/per la president/a de CulturArts, el/la vicepresident/a del Consell de Direcció, el/la directora/a General, fins a tres persones de la mateixa entitat designades pel/per la president/a, així com tres representants dels dits sectors designats pel president d'entre professionals de reconegut prestigi.

b) Secció d'arts plàstiques, audiovisuals i museus. Esta secció estarà integrada igualment pel/per la president/a de CulturArts, el/la vicepresident/a del Consell de Direcció, el/la firectora/a general, fins a tres persones de la mateixa entitat designades pel/la president/a, així com tres representants dels dits sectors designats pel president d'entre professionals de reconegut prestigi a proposta de les institucions consultives a què es referix l'article 7.1 de la Llei 4/1998, d'11 de juny, de Patrimoni Cultural Valencià.

3. En funció de l'activitat de CulturArts sobre la qual es requerisca el parer del Consell Assessor, per part del/de la president/a de l'entitat es convocarà la secció competent en la matèria de les assenyalades en l'apartat anterior.

4. Els membres del Consell Assessor no percebran retribució económica ni cap compensació.

5. En aquelles qüestions no previstes en este decret, i sense perjuí del seu possible desplegament reglamentari, el funcionament del Consell Assessor es regirà pel que preveuen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

 

 

CAPÍTOL III. Estructura organitzativa

 

**Article 10. Organització** ****[6]****

1. De la persona titular de la Direcció General de CulturArts depenen directament les següents direccions adjuntes i subdireccions generals:

a) Direcció Adjunta d'Audiovisuals i Cinematografia.

b) Direcció Adjunta de Música i Cultura Popular Valenciana.

c) Direcció Adjunta d'Arts Escèniques.

d) La Subdirecció General de l'Institut Valencià de Conservació i Restauració.

e) La Subdirecció General de Gestió.

 

2. A la Direcció Adjunta d'Audiovisuals i Cinematografia li corresponen les funcions següents:

a) L'adquisició, recuperació, restauració, conservació, foment, difusió de la cinematografia, l'audiovisual, videojoc i multimèdia, i especialment del patrimoni audiovisual valencià, la posada en marxa de la política institucional en el camp de la cinematografia i l'audiovisual, així com vetlar per l'ús del valencià en l'audiovisual.

b) L'arxiu i la sistematització de la documentació fílmica, gràfica i bibliogràfica de què siga titular CulturArts, així com la que li siga remesa, per a la seua custódia, pels órgans competents de la Generalitat en matèria de protecció de béns cinematogràfics, i tota aquella altra que, remesa per qualsevol persona o entitat pública o privada, estime d'interés.

c) L'arxiu i conservació del material cinematogràfic resultant de la cooperació o subvenció de les institucions públiques de la Comunitat en empreses públiques o privades i particulars.

d) La difusió i exhibició regular de films; el desenvolupament i manteniment del centre documental i bibliogràfic i de qualsevol altra activitat cinematogràfica la finalitat de la qual siga la de protegir, restaurar, conservar i difondre els béns i la cultura cinematogràfica en la Comunitat.

e) La localització i adquisició de fons audiovisuals; les accions de foment i l'organització d'esdeveniments i la realització d'estudis que afavorisquen el desenvolupament de l'audiovisual en el territori de la Comunitat.

f) L'assessorament a les administracions públiques en matèria cinematogràfica i audiovisual i l'emissió de certificats en matèria audiovisual.

g) El foment de la difusió i internacionalització de l'audiovisual valencià.

h) Dur a terme tasques d'interacció amb les associacions professionals d'audiovisual i cinematografia radicades en la Comunitat Valenciana.

i) Organitzar festivals, exposicions i esdeveniments singulars dependents de la Generalitat directament relacionats amb l'audiovisual i la cinematografia.

j) Coordinar i fomentar de les relacions amb les associacions professionals del sector.

k) Impulsar projectes educatius en l'àmbit de la cinematografia i l'audiovisual.

l) Fomentar l'accés a l'audiovisual per a totes i tots els valencians i valencianes, la captació de nous públics, així com el foment en la innovació en l'audiovisual.

m) Fomentar la consolidació d'una indústria audiovisual valenciana arrelada en el territori, descentralitzada, amb vocació internacional i generadora de treballs de qualitat i sostenibles.

n) La col·laboració i difusió de l'audiovisual amb els sectors educatius, económics i socials, potenciant el reconeixement de la cultura com a eix vertebrador de la societat i del territori valencià.

o) Protegir la diversitat cultural, la igualtat lingüística i de gènere, tant pel que fa a la producció com a la programació audiovisual, establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i en el nostre territori.

p) Qualsevol altra que li siga encomanada per la Direcció General o el Consell de Direcció de l'entitat.

 

3. A la Direcció Adjunta de Música i Cultura Popular Valenciana li corresponen les funcions següents:

a) El disseny i coordinació de la programació dels espais d'exhibició adscrits en tot el territori valencià i de les diferents activitats de l'entitat en l'àmbit de la música i de la cultura popular valenciana pel que fa la música i danses tradicionals, així com vetlar per l'ús del valencià en la música.

b) La planificació i gestió del Cor de la Generalitat com a unitat artística de caràcter professional adscrita a l'entitat.

c) La planificació i gestió de la Jove Orquestra de la Generalitat com a unitat artística no professional, de caràcter formatiu, adscrita a l'entitat.

d) Impulsar la planificació anual i disseny de la programació pel que fa a música i cultura popular valenciana pel que fa a l'impuls al perfeccionament musical dels joves i posar en marxa accions destinades a generar estímul a l'excel·lència professional o acadèmica per mitjà de la convocatória de beques, premis i concursos.

e) La planificació d'accions per a la creació i fidelització de nous públics.

f) La interacció amb les associacions professionals de música i cultura popular valenciana radicades en el territori valencià.

g) El suport a la creació musical, amb encàrrecs a compositors valencians.

h) L'organització de seminaris de recerca i estudi sobre músics valencians.

i) El suport a la recuperació de la música tradicional i cultura popular valenciana.

j) Organitzar festivals, exposicions i esdeveniments singulars dependents de la Generalitat directament relacionats amb la música i la cultura popular valenciana.

k) Fomentar l'accés a la música i la cultura popular valenciana per a totes i tots els valencians i valencianes, la creació de nous públics, així com el foment en la innovació en la música.

l) Fomentar la consolidació d'una indústria de la música i la cultura popular valenciana en el territori, descentralitzada, amb vocació internacional i generadora de treballs de qualitat i sostenibles.

m) La col·laboració i difusió de la música i la cultura popular valenciana amb els sectors educatius, económics i socials, potenciant el reconeixement de la cultura com a eix vertebrador de la societat i del territori valencià.

n) La protecció de la diversitat cultural, la igualtat lingüística i de gènere, tant pel que fa a la producció com la programació de la música i de la cultura popular valenciana establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i en el nostre territori.

o) L'arxiu i la sistematització de la documentació musical i de la cultura popular valenciana -gràfica, bibliogràfica i audiovisual- el titular de la qual siga CulturArts, així com la que li siga remesa, per a la seua custódia, pels órgans competents de la Generalitat en matèria de protecció de béns o documentació musical i de la cultura popular valenciana i tota aquella altra que, remesa per qualsevol persona o entitat pública o privada, s'estime d'interés.

 

4. A la Direcció Adjunta d'Arts Escèniques li corresponen les funcions següents:

a) El disseny i coordinació de la programació dels espais d'exhibició adscrits en tot el territori valencià, així com vetlar per l'ús del valencià en les arts escèniques.

b) La planificació i suport a la política de festivals.

c) Impulsar el muntatge de produccions i coproduccions d'espectacles.

d) L'organització i gestió de totes les activitats del Ballet de la Generalitat: producció, exhibició, gires i formació.

e) L'impuls del Teatre del Poble Valencià amb produccions públiques própies i coproduccions en col·laboració amb altres ens públics o privats per a impulsar la materialització de la programació d'autors i autores valencians i valencianes i de textos del repertori universal en valencià així com la democratització de les arts escèniques a través de la creació i fidelització de nous públics.

f) L'organització de festivals, exposicions i esdeveniments singulars dependents de la Generalitat directament relacionats amb les arts escèniques.

g) La interacció amb les associacions professionals d'arts escèniques radicades en el territori valencià.

h) La coordinació i programació de les activitats de formació per a professionals de les arts escèniques.

i) El foment de l'accés a les arts escèniques per a totes i tots els valencians i valencianes, la creació de nous públics, així com el foment en la innovació.

j) El foment de la consolidació d'una indústria de les arts escèniques en el territori, descentralitzada, amb vocació internacional i generadora de treballs de qualitat i sostenibles.

k) La col·laboració i difusió de les arts escèniques i amb els sectors educatius, económics i socials, potenciant el reconeixement de les arts escèniques com a eix vertebrador de la societat i del territori valencià, així com pel que fa a aquelles manifestacions teatrals tradicionals de la cultura valenciana.

l) La protecció de la diversitat cultural, la igualtat lingüística i de gènere, tant pel que fa a la producció com a la programació d'arts escèniques, establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i/o en el nostre territori.

m) L'arxiu i la sistematització de la documentació escènica -gràfica, bibliogràfica i audiovisual-, de la qual siga titular CulturArts, així com la que li siga remesa, per a la seua custódia, pels órgans competents de la Generalitat en matèria de protecció de béns o documentació escènica -teatre, dansa, circ i performances escèniques-, i tota aquella altra que, remesa per qualsevol persona o entitat pública o privada, s'estime d'interés.

n) Qualsevol altra que li siga encomanada per la Direcció General o pel Consell de Direcció de l'entitat.

 

5. *(Derogat)* ****[7]****

 

6. A la Subdirecció General de Gestió, li corresponen les funcions següents:

a) La gestió administrativa de totes les direccions adjuntes, subdireccions generals, delegacions territorials i unitats administratives de l'entitat.

b) Assistir en la planificació i dur a terme la realització del seguiment de la gestió económica i pressupostària de l'entitat.

c) Dur a terme l'execució de gestió administrativa de l'entitat.

d) El seguiment i supervisió dels expedients de contractació administrativa.

e) Impulsar la planificació, així com la gestió dels assumptes de personal de l'entitat.

f) Supervisar la comptabilitat pressupostària.

g) Revisar i verificar els comptes anuals.

h) Tramitar les propostes de disposicions normatives i convenis que afecten l'entitat.

i) Executar tots els aspectes relatius a la legislació de prevenció de riscos laborals.

j) Representar l'entitat en els seues relacions amb els representants legals dels treballadors i organitzacions sindicals.

k) Coordinar els projectes europeus de formació, difusió i investigació i desenvolupament I+D.

l) Qualsevol altra que li siga encomanada per la Direcció General o pel Consell de Direcció de l'entitat.

 

7. Les persones titulars de les direccions adjuntes d'audiovisuals i cinematografia, de música i cultura popular valenciana i d'arts escèniques seran nomenades i cessades, amb l'autorització prèvia del Consell de Direcció, per la persona titular de la Direcció General de CulturArts. Tindran la condició de personal de caràcter directiu i estaran sotmeses a una relació laboral de caràcter especial d'alta direcció. La seua selecció es realitzarà entre titulats universitaris superiors, atenent criteris de competència professional, experiència i igualtat de gènere, i per mitjà de procediments que garantisquen el mèrit, la igualtat, la capacitat i la publicitat.

La Subdirecció General de l'Institut Valencià de Conservació i Restauració i la Subdirecció General de Gestió no tindran la consideració de personal de caràcter directiu i es proveiran per personal funcionari o laboral.

 

8. S'adscriu directament a la Direcció General de CulturArts el Servei de Música.

El Servei de Música tindrà naturalesa funcionarial.

Al Servei de Música li corresponen les funcions següents:

a) La coordinació i gestió de les mesures de foment corresponents al servei d'ajudes i subvencions de CulturArts.

b) La tramitació, elaboració de les propostes de resolució i gestió de les ajudes de subvencions i línies nominatives que corresponguen al seu àmbit funcional.

c) L'elaboració d'informes sobre temes relacionats amb les matèries de música, cultura popular valenciana, arts escèniques, audiovisual i cinematografia.

d) Qualsevol altra funció que li siga encomanada per la persona titular de la direcció general de CulturArts, pel Consell de Direcció, o que li atribuïsquen les disposicions vigents.

 

9. S'adscriuen directament a la Direcció General de CulturArts el Servei de la Delegació Territorial d'Alacant i el Servei de la Delegació Territorial de Castelló.

Els serveis de les delegacions territorials d'Alacant i de Castelló tindran naturalesa funcionarial.

Als serveis de les delegacions territorials d'Alacant i de Castelló els corresponen les funcions següents:

a) L'execució de les polítiques de CulturArts en el seu respectiu àmbit territorial.

b) La coordinació dels espais adscrits a CulturArts en les comarques de les respectives províncies d'Alacant i de Castelló.

c) L'adequació de la gestió de les polítiques culturals a les singularitats de les comarques corresponents.

d) L'enllaç entre les direccions adjuntes, les subdireccions generals i el seu personal i les activitats de CulturArts desenvolupades en cadascuna de les comarques de les respectives províncies.

e) La col·laboració en l'elaboració de les programacions que CulturArts realitze en les comarques alacantines i castellonenques respectivament.

f) La promoció de les polítiques de creació de públics i de generació de demanda en les ciutats de les comarques corresponents.

g) Totes les que des de la direcció general de CulturArts o el Consell de Direcció se li encomanen.

 

10. La Direcció General pot atorgar apoderaments puntualment en les diferents unitats en què s'organitza CulturArts Generalitat respecte a les seues competències per a les gestions que siguen necessàries per a complir amb les seues finalitats.

 

**Article 11. Auditoria interna**

De conformitat amb la disposició addicional desena del Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat, l'entitat comptarà amb un/a auditor/a intern/a, amb les funcions establides en l'article 9 del Decret Llei 1/2011, que exercirà les seues funcions amb independència en el si de l'ens, informant el Consell de Direcció.

Tot el personal de l'entitat estarà obligat a col·laborar amb l'auditor/a intern/a i a subministrar-li tota la informació que li sol·licite. En cas de discrepància amb els seus informes, el/la director/a general elevarà les seues al·legacions al Consell de Direcció.

El/l'auditor/a intern/a dependrà funcionalment de la Corporació Pública Empresarial Valenciana. El pla de treball de l'auditor/a intern/a serà aprovat pel comité d'auditoria de la Corporació Pública Empresarial Valenciana a través del pla anual d'auditoria interna.

 

 

CAPÍTOL IV. Personal

 

**Article 12. Règim jurídic del personal**

1. L'entitat podrà comptar amb personal funcionari i laboral en els termes que preveu la legislació de funció pública i es regirà, amb caràcter general, per les normes de dret administratiu o laboral que se li apliquen.

2. De conformitat amb el que establix l'article 18.2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, l'entitat no podrà tindre al seu servici personal eventual.

 

**Article 13. Del personal funcionari que presta servicis en l'entitat**

El personal funcionari adscrit a l'entitat es regirà per la normativa en matèria de funció pública. Els llocs de treball de naturalesa funcionarial, així com les persones que els ocupen i les relacions de llocs de treball, seran gestionats per l'órgan directiu competent en matèria de funció pública de la Generalitat.

 

**Article 14. Del personal laboral propi de l'entitat**

1. El personal laboral propi de l'entitat es regirà pel dret laboral, les normes convencionalment aplicables, la normativa sobre règim económic financer del sector públic empresarial, les disposicions de les successives lleis de pressupostos i, a més, li seran aplicables les previsions de l'Estatut Bàsic de l'Empleat Públic i de la legislació de la funció pública valenciana que així ho disposen expressament.

2. La selecció del personal laboral fix en execució de l'oferta d'ocupació pública anual es realitzarà per mitjà dels sistemes selectius i amb els requisits establits per al dit personal en la normativa en matèria de funció pública. Quan resulte aplicable, la valoració de la fase de concurs serà proporcionada i, en cap cas, la seua puntuació determinarà per si sola el resultat del procediment.

3. La selecció del personal laboral temporal haurà de respectar els principis de publicitat, igualtat, mèrit i capacitat, per mitjà de la constitució de borses de treball temporal vinculades al desenrotllament dels procediments selectius a què es referix l'apartat anterior.

4. La contractació del personal laboral fix o temporal s'efectuarà en règim de dret laboral comú, havent de formalitzar-se el contracte per escrit.

5. En el cas del personal laboral temporal, el contracte podrà formalitzar-se en qualsevol de les modalitats de contractació de duració determinada previstes en la legislació aplicable.

6. Sense perjuí de les autoritzacions que es requerisquen de conformitat amb la normativa vigent, i amb caràcter previ a la publicació, haurà de donar-se compte a la Corporació Pública Empresarial Valenciana dels processos selectius i de provisió que es convoquen.

 

**Article 15. Relació de llocs de treball**

Anualment, es publicarà en el Diari Oficial de la Comunitat Valenciana la relació dels llocs de treball de l'entitat.

 

**Article 16. Règim retributiu del personal**

1. El personal funcionari que preste servicis en l'entitat se sotmetrà al règim retributiu establit en la normativa vigent en matèria de funció pública i en les lleis anuals de pressupostos de la Generalitat.

2. El règim retributiu del personal laboral de l'entitat s'ajustarà a les previsions contingudes en les successives lleis de pressupostos de la Generalitat.

 

 

CAPÍTOL V. Recursos i règim económic

 

**Article 17. Recursos económics**

L'entitat disposarà dels següents recursos económics per al compliment dels seus fins:

1. Les consignacions que anualment s'establisquen amb càrrec als pressupostos de la Generalitat.

2. Els ingressos ordinaris i extraordinaris que obtinga per l'exercici de les seues activitats.

3. Els productes i les rendes dels béns, drets i valors integrants del seu patrimoni.

4. Els crèdits, préstecs, emprèstits i altres operacions que puga concertar, després de demanar les autoritzacions que siguen preceptives de conformitat amb la normativa vigent.

5. Les subvencions, herències, llegats, donacions i qualsevol altra aportació voluntària d'entitats o organismes públics i privats i dels particulars.

6. Els altres ingressos de dret públic o privat que li siga autoritzat percebre o que pogueren correspondre-li d'acord amb la normativa vigent.

7. Qualssevol altres recursos que li pogueren ser atribuïts.

 

**Article 18. Règim pressupostari** ****[8]****

1. El règim pressupostari de l'entitat s'ajustarà a alló que s'ha establit per a les entitats de dret públic en el text refós de la Llei d'Hisenda Pública de la Generalitat i a les previsions de les lleis de pressupostos de la Generalitat.

2. El pressupost de l'entitat haurà de formular-se d'acord amb els principis establits en la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera, i en el Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.

3. L'avantprojecte de pressupost, una vegada aprovat pel Consell de Direcció, serà remés a la conselleria a què es trobe adscrita, per a la seua posterior elevació a la conselleria competent en matèria d'hisenda, als efectes de la seua integració en el pressupost de la Generalitat, i aixó sense perjuí de les competències assignades a la conselleria competent en matèria de sector públic empresarial.

4. La concessió d'incentius i subvencions, tant corrents com de capital, amb càrrec als pressupostos de CulturArts Generalitat es regirà per les normes que siguen d'aplicació als ens de dret públic regulats en l'article 5.2 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell.

 

**Article 19. Control financer i comptabilitat**

1. El control financer de l'entitat s'efectuarà d'acord amb el que establix el Text Refós de la Llei de la Hisenda Pública de la Generalitat, aprovat per decret legislatiu de 26 de juny, sense perjuí de la possibilitat que s'adopten les mesures addicionals de control previstes en el Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional i en el Decret 83/2012, d'1 de juny, del Consell, pel qual s'aprova el Reglament de la Corporació Pública Empresarial Valenciana i es desplega el Decret Llei 1/2011 citat.

2. La comptabilitat s'ajustarà a les normes aplicables a les entitats de dret públic de la Generalitat.

 

**Article 20. De la supervisió i control economicofinancer**

L'entitat se sotmetrà a la supervisió i control economicofinancer previst en la normativa vigent en matèria del sector públic empresarial. A este efecte haurà d'aportar i subministrar tota la documentació i informació que li siga requerida tant per la conselleria competent en matèria de sector públic empresarial com per la Corporació Pública Empresarial Valenciana.

 

 

CAPÍTOL VI. Contractació

 

**Article 21. Règim de contractació**

Als efectes previstos en la legislació vigent en matèria de contractació del sector públic, l'entitat tindrà la consideració d'administració pública, subjectant-se, en conseqüència, els seus contractes a les previsions normatives per a este tipus d'ens.

 

 

CAPÍTOL VII. Règim patrimonial

 

**Article 22. Patrimoni propi**

L'entitat podrà adquirir béns i drets a títol onerós i gratuït, posseir i arrendar béns i drets de qualsevol classe.

Les competències relatives a l'adquisició a títol onerós de béns immobles, així com per a celebrar contractes en matèria d'arrendament, corresponen a la persona titular de la Presidència de l'entitat, amb l'acord previ del Consell de Direcció. Sense perjuí de les autoritzacions establides en la normativa vigent, haurà de donar-se compte a la Corporació Pública Empresarial Valenciana de la proposta d'acord del Consell de Direcció en què s'autoritzen els esmentats contractes.

 

**Article 23. Béns adscrits**

Sense perjuí del que preveu l'esmentat Decret Llei 7/2012, s'adscriuran a l'entitat els béns i drets de la Generalitat necessaris per al desenrotllament de les seues funcions.

 

 

 

---

****[1]****Article 2 modificat pel [**Decret 141/2014, de 5 de setembre, del Consell**](http://www.dogv.gva.es/va/disposicio?sig=007941/2014), pel qual es modifica el Reglament d'Organització i Funcionament de CulturArts Generalitat, aprovat pel Decret 5/2013, de 4 de gener (DOGV núm. 7355 de 08.09.2014) Ref. Base de dades 007941/2014.

****[2]****Article 4 modificat pel [**Decret 141/2014, de 5 de setembre, del Consell**](http://www.dogv.gva.es/va/disposicio?sig=007941/2014).

****[3]****Lletra j) de l'article 6, modificada pel [**Decret 124/2016, de 30 de setembre, del Consell**](http://www.dogv.gva.es/va/disposicio?sig=007400/2016), pel qual es modifica el Reglament d'organització i funcionament de CulturArts Generalitat, aprovat pel Decret 5/2013, de 4 de gener (DOGV núm. 7887 de 04.10.2016) Ref. Base de dades 007400/2016.

****[4]****Article 7 modificat pel [**Decret 141/2014, de 5 de setembre, del Consell**](http://www.dogv.gva.es/va/disposicio?sig=007941/2014).

****[5]****Article 8 modificat pel [**Decret 124/2016, de 30 de setembre, del Consell**](http://www.dogv.gva.es/va/disposicio?sig=007400/2016).

****[6]****Article 10 modificat pel [**Decret 124/2016, de 30 de setembre, del Consell**](http://www.dogv.gva.es/va/disposicio?sig=007400/2016).

****[7]****Apartat 5 de l’article 10 derogat per la disposició derogatória única del [**Decret 27/2019, d'1 de març, del Consell**](http://www.dogv.gva.es/va/disposicio?sig=002414/2019), d'aprovació del Reglament d'organització i funcionament de l'Institut Valencià de Conservació, Restauració i Investigació (DOGV núm. 8506 de 14.03.2019) Ref. Base de dades 002414/2019.

****[8]****Article 18 modificat pel [**Decret 141/2014, de 5 de setembre, del Consell**](http://www.dogv.gva.es/va/disposicio?sig=007941/2014).


Còpia Permalink ELI